Document ID: 32001R2583

Κανονισμός (ΕΚ) αριθ. 2583/2001 του Συμβουλίου
της 19ης Δεκεμβρίου 2001
για την τροποποίηση του κανονισμού (ΕΟΚ) αριθ. 2204/90 για τον καθορισμό συμπληρωματικών γενικών κανόνων της κοινής οργανώσεως της αγοράς στον τομέα του γάλακτος και των γαλακτοκομικών προϊόντων όσον αφορά τα τυριά
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2204/90(3) εξαρτά τη χρησιμοποίηση της καζεΐνης και των καζεϊνικών αλάτων στην παρασκευή τυριών από την εκ των προτέρων χορήγηση άδειας και καθορίζει στο άρθρο 3 παράγραφος 3, την κοινοτική κύρωση που επιβάλλεται σε περίπτωση χρησιμοποίησης χωρίς άδεια, λαμβάνοντας υπόψη, ιδίως, την αξία του αποκορυφωμένου γάλακτος που προκύπτει από την τιμή παρέμβασης του αποκορυφωμένου γάλακτος σε σκόνη.
(2) Δεδομένου ότι ο στόχος της εν λόγω κύρωσης είναι να εξουδετερώσει το οικονομικό πλεονέκτημα που προκύπτει από χρησιμοποίηση χωρίς άδεια, θα πρέπει να βασιστεί ο υπολογισμός της εν λόγω κύρωσης επί της τιμής της αγοράς του αποκορυφωμένου γάλακτος σε σκόνη, η οποία αντικατοπτρίζει καλύτερα το πραγματικό κόστος του αποκορυφωμένου γάλακτος ως πρώτης ύλης για την παρασκευή τυριών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΟΚ) αριθ. 2204/90, η παράγραφος 3 αντικαθίσταται από το ακόλουθο κείμενο: "3. Με την επιφύλαξη των κυρώσεων που καθορίζονται ή που θα καθοριστούν από το συγκεκριμένο κράτος μέλος οφείλεται, ανά 100 kg για τις ποσότητες των καζεϊνών και των καζεϊνικών αλάτων που χρησιμοποιούνται χωρίς άδεια, ένα ποσό ίσο προς το 110 % της διαφοράς μεταξύ της τιμής του αποκορυφωμένου γάλακτος σε σκόνη που απαιτείται για την παρασκευή 100 kg καζεϊνών και καζεϊνικών αλάτων, και που προκύπτει από την τιμή αγοράς του αποκορυφωμένου γάλακτος σε σκόνη, αφενός, και της τιμής αγοράς των καζεϊνών και των καζεϊνικών αλάτων, αφετέρου.
Οι τιμές αυτές καθορίζονται με τη διαδικασία που προβλέπεται στο 42 του κανονισμού (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(4)."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2001.

Labels: 17
6